গীতাপাঠের দিন চিকেন-প্যাটিস বিক্রেতাদের মারধরের অভিযোগে গ্রেফতার তিন

কলকাতা: গীতাপাঠের দিন প্যাটিস বিক্রেতাদের মারধরের (Beating Patties Sellers) অভিযোগে গ্রেফতার তিন! চিকেন প্যাটিস কাণ্ডে (Patties Seller Harrassment Case) গ্রেফতার হুগলির উত্তরপাড়ার প্রমোটিং ব্যবসায়ী বিজেপি সমর্থক তরুণ ভট্টাচার্য সহ উত্তর চব্বিশ পরগনার তুই অভিযুক্ত যুবক। পুলিশ সূত্রে খবর, বুধবার রাতে উত্তরপাড়ার ১৪ নম্বর ওয়ার্ডে বাসিন্দা তরুণ ভট্টাচার্যকে গ্রেফতার করে কলকাতা পুলিশ। সৌমিকের বাড়ি উত্তর ২৪ পরগনার গোবরডাঙায়, স্বর্ণেন্দু থাকেন অশোকনগরে। তরুণ হুগলির উত্তরপাড়া এলাকার বাসিন্দা। গত রবিবার ব্রিগেডের ওই ঘটনায় বেশ কিছু ভিডিয়ো এবং ছবি সমাজমাধ্যমে ছড়িয়ে পড়ে। সূত্রের খবর, ওই ভিডিয়ো এবং ছবির ভিত্তিতেই অভিযুক্তদের চিহ্নিত করেছেন তদন্তকারীরা।

গত রবিবার ব্রিগেডে গীতাপাঠের আয়োজন করা হয়েছিল। সেখানে রাজ্যপাল সিভি আনন্দ বোস এবং পশ্চিমবঙ্গ বিজেপির শীর্ষস্থানীয় নেতারা উপস্থিত ছিলেন।ওই কর্মসূচি চলাকালীনই ময়দান চত্বরে দু’জনকে চিকেন প্যাটিস বিক্রি করার জন্য মারধর করা হয় বলে অভিযোগ। এক প্যাটিস বিক্রেতাকে কান ধরে ওঠবস করানোরও অভিযোগ উঠেছে। প্যাটিস বিক্রেতাকে মারধরের ভিডিও ভাইরাল হয় সমাজ মাধ্যমে। যা রাজ্য রাজনীতিতে তোলপাড় ফেলে দিয়েছে।গত মঙ্গলবার মহম্মদ সালাউদ্দিন এবং শেখ রিয়াজুল নামে ওই দুই প্যাটিস বিক্রেতা ময়দান থানায় অভিযোগ দায়ের করেন। সেই অভিযোগে ভিত্তিতে তদন্তে নামে পুলিশ। গতকাল গভীর রাতে তরুণকে গ্রেফতার করে পুলিশ।তরুণ নিজেও সমাজমাধ্যমে একটি ভিডিও পোস্ট করেছিল সেখানে বেশ কিছু মন্তব্য করতে শোনা যায় তাকে। এফআইআর রুজু হওয়ার দু’দিনের মধ্যেই তিন অভিযুক্তকে গ্রেফতার করল ময়দান থানার পুলিশ। তরুণের বিরুদ্ধে BNS 189(2)-বেআইনি জমায়েত,126(2)– অবৈধভাবে আটকে রাখা,115(2)–ইচ্ছাকৃতভাবে আঘাত করা, 324,(2)– বিপদজনক অস্ত্র ব্যবহার করে স্বেচ্ছায় আঘাত করা, 299– ধর্মীয় অনুভূতিতে ইচ্ছাকৃত এবং বিদ্বেষপূর্ণ আঘাত সহ একাধিক ধারায় মামলা রুজু করা হয়েছে।

আরও পড়ুন: আজ এনুমারেশন ফর্ম জমা দেওয়ার শেষ দিন, কবে খসড়া ভোটার লিস্ট প্রকাশ?

আজ বৃহস্পতিবার তরুণের শাশুড়ি সাথী মুখার্জি বলেন , আমার জামাই ভেজ পেটিস শুনে খেয়ে ছিল। পরে জানতে পেরেছে সেটা চিকেন প্যাটিস ছিল। আমার জামাই পেটিস বিক্রেতাকে চলে যেতে বলেছিল, কিন্তু সে যায়নি, উল্টে হাসছিল। আরও বেশ কয়েকজন চলে আসে কেউ চড় মেরেছিল কেউ আবার উঠবস করিয়েছিল। আমার জামাই বিজেপি সমর্থক। প্রোমোটারির ব্যবসা করে। এই বিষয়ে স্থানীয় বিজেপি নেতা পঙ্কজ রাই বলেন গীতা পাঠ একটি সনাতনীদের অনুষ্ঠান ছিল সেখানে কেন চিকেন প্যাটিস বিক্রি করা হবে? চিকেন প্যাটিস বিক্রেতা অন্যায় করেছে। তরুণবাবু শুধু এই অন্যায়ের প্রতিবাদ জানিয়েছেন। বিজেপি তরুণ বাবুকে একজন সনাতন হিসেবে আইনি সহায়তা দেবে।

অন্যদিকে এই ঘটনায় উত্তর পাড়ার টাউন তৃণমূল কংগ্রেসের সভাপতি ইন্দ্রজিৎ ঘোষ বলেন, বিভিন্ন সময় উত্তরপ্রদেশ সহ গোবলয়ের রাজ্যগুলোতে গরুর মাংস বিক্রি করার অভিযোগ তুলে আখলাক সহ একাধিক মানুষকে নিশংসভাবে পিটিয়ে মারা হয়েছে। বিজেপি বাংলাতেও গোবলয়ের ছায়া নামিয়ে নেয়ার চেষ্টা করছে। বাংলা মনীষীদের পূণ্যভূমি। এখানকার প্রশাসন অনেক বেশি কঠোর। পুলিশ এই ঘটনায় অভিযুক্ত ব্যক্তিদের গ্রেপ্তার করে ঠিক কাজ করেছে। সব মিলিয়ে গীতা পাঠের অনুষ্ঠানে চিকেন প্যাটিস বিক্রি কাণ্ডে আবারো নতুন করে রাজনৈতিক তরজা জমে উঠেছে। এই ঘটনার জল এখন কোন দিকে গড়ায় সেটাই দেখার।

অন্য খবর দেখুন